Vierailimme Kööpenhaminassa ja vietimme huoneistossa kolme yötä. Perille oli helpohko löytää, sillä meitä tultiin kadulle vastaan, kun oikean kadun löytäessämme pirautimme asunnon “emännälle". Paikka on mukavan lähellä keskustaa (muutama kivenheitto), lähellä on hyvä leipomo ja pieni ruokakauppa sekä livemusiikkia tarjoava blues–klubi.

Emäntä ohjeisti meitä jämptisti talon tavoille ja neuvojen lisäksi huoneistoon kuului kuvilla varustettu ohjekirja. Huoneisto on tilava (kaksi makuuhuonetta, eteinen, iso avokeittiö, parveke ja kylpyhuone/wc). Kämppä oli hyvin sisustettu ja sisäilma raikas. Emäntä oli laittanut tuoreita kukkia pöydille. Alaoven eteen oli parkkeerattu kaksi fillaria, jotka ovat vieraiden käytettävissä.

Keittiön varustelu oli varsin riittävä kokkailuihimme, joskin teimme pelkästään aamiaista. Kahvi oli talon tarjoamaa ja yhdellä seinustalla nökötti pieni viinakaappi, jonka pieneen lompakkoon sijoittamalla sai itselleen tehdä drinkin. Makuuhuoneiden sängyt olivat hyvää hotellitasoa, ja lakanat ja pyyhkeet kuuluivat hintaan. Pieneltä parvekkeelta näkee sisäpihalle, jossa vierailumme aikaan oli käynnissä vastapäisten asuntojen remontti.

Viihdyimme erittäin hyvin ja jäimme haaveilemaan samanlaisesta kaupunkiasunnosta. Hinta ei ole halvimmasta päästä, mutta sillä saa valtavasti vastinetta rahoille.